Νάντια Βαλαβάνη

Η **Όλγα-Νάντια Βαλαβάνη** (Ηράκλειο, 16 Αυγούστου 1954) είναι Ελληνίδα οικονομολόγος, πολιτικός της Αριστεράς, τέως βουλευτής και υπουργός.

## Βιογραφία
Η Νάντια Βαλαβάνη γεννήθηκε στο Ηράκλειο το 1954 σε οικογένεια με αριστερές καταβολές. Σπούδασε οικονομικά στην Ανωτάτη Σχολή Οικονομικών και Εμπορικών Επιστημών (Α.Σ.Ο.Ε.Ε., μετονομάστηκε το 1989 σε Οικονομικό Πανεπιστήμιο Αθηνών) και είναι συγγραφέας και μεταφράστρια. Έχει αποκτήσει δύο παιδιά, από το γάμο της με τον δικηγόρο και συναγωνιστή της Δήμο Τσακνιά.

### Αντιδικτατορική δράση και πολιτική σταδιοδρομία
Η Νάντια Βαλαβάνη συμμετείχε ενεργά στο αντιδικτατορικό κίνημα μέσα από την Κομμουνιστική Νεολαία Ελλάδας (Κ.Ν.Ε.) και την Αντιδικτατορική Εθνική Φοιτητική Ένωση Ελλάδας (Αντι-Ε.Φ.Ε.Ε.). Συνελήφθη από τη Χούντα στις 14 Φεβρουαρίου 1974 στο πλαίσιο του «Χτυπήματος του Φλεβάρη» και φυλακίστηκε στα κρατητήρια της Υποδιεύθυνσης Γενικής Ασφαλείας Αθηνών (τότε στη Λεωφόρο Μεσογείων 14-16), όπου ανακρίθηκε με βασανιστήρια, και στις Γυναικείες Φυλακές Κορυδαλλού περιμένοντας την προγραμματισμένη για τον Σεπτέμβριο 1974 στο Έκτακτο Στρατοδικείο Αθηνών βάσει του Αναγκαστικού Νόμου 509/1947. Κρατήθηκε συνολικά για περισσότερο από πέντε μήνες και αποφυλακίστηκε στις 26 Ιουλίου του ίδιου έτους με τη γενική πολιτική αμνηστία που χορηγήθηκε από την Κυβέρνηση Εθνικής Ενότητας υπό τον Κ. Καραμανλή μετά την πτώση της Χούντα. Τις εμπειρίες της από αυτή την περιπέτεια περιέγραψε η Βαλαβάνη στο βιβλίο της *Θ.Ν.: Ένα χρονικό για «τα παιδιά του Φλεβάρη» μισόν αιώνα αργότερα*, Α΄ τόμος (Αθήνα: Εκδόσεις Τόπος 2025).

Μεταπολιτευτικά δραστηριοποιήθηκε στα κοινά από τις θέσεις της Γραμματέα της Κ.Ν.Ε. στην Α.Σ.Ο.Ε.Ε., της αντιπροέδρου του Συλλόγου Φοιτητών «Σωτήρης Πέτρουλας» της ίδιας σχολής, του μέλους του Εθνικού Συμβουλίου της Εθνικής Φοιτητικής Ένωσης Ελλάδος (Ε.Φ.Ε.Ε.) και του αναπληρωματικού μέλους της Κεντρικής Επιτροπής του Κ.Κ.Ε. Για τη δράση της αυτή συνέχισε να παρακολουθείται από τη μεταπολιτευτική Ασφάλεια των κυβερνήσεων Καραμανλή, παρά το γεγονός ότι εν τω μεταξύ είχε νομιμοποιηθεί το Κ.Κ.Ε. και η Κ.Ν.Ε., είχαν συγκροτηθεί νόμιμα φοιτητικά συνδικαλιστικά όργανα και είχε απαγορευτεί η αστυνομική παρουσία στα πανεπιστήμια με την καθιέρωση του πανεπιστημιακού ασύλου. Σχετικά έγγραφα με ημερομηνίες 27 Αυγούστου 1974, 5, 12 και Σεπτεμβρίου 1974, 22 και 23 Οκτωβρίου 1974 και 19 Ιουλίου 1976 περιέχονται στον αστυνομικό φάκελο της Βαλαβάνη και δημοσιεύονται στο βιβλίο της *Θ.Ν.: Ένα χρονικό για «τα παιδιά του Φλεβάρη» μισόν αιώνα αργότερα*. Τόμος Α΄.  

Για τα βασανιστήρια που υπέστη κατέθεσε ως μάρτυρας κατηγορίας στην προανάκριση και στην ακροαματική διαδικασία της λεγόμενης Δίκης της Χαλκίδας (11-30. Νοεμβρίου 1975) κατά του ηγετικού πυρήνα της Υπηρεσίας Πληροφοριών της Γενικής Ασφάλειας Αθηνών (Μάλλιος, Μπάμπαλης, Καραπαναγιώτης κ.ά.).  Από το σύνολο των 14 κατηγορουμένων αθωώθηκαν οι 10, ενώ οι 4 που καταδικάστηκαν σε φυλάκιση 4-10 μηνών έλαβαν είτε αναστολή είτε δικαίωμα εξαγοράς. Έτσι, αφέθηκαν όλοι ελεύθεροι προκαλώντας γενική κατακραυγή.  

Tο 1989, η Βαλαβάνη αποχώρησε από το Κ.Κ.Ε. λόγω της συνεργασίας του ενιαίου Συνασπισμού της Αριστεράς και της Προόδου (στον οποίο συμμετείχαν το Κ.Κ.Ε. και η Ελληνική Αριστερά) με τη Νέα Δημοκρατία στην Κυβέρνηση Τζαννετάκη.  Από το 2007 συμμετείχε στον ΣΥ.ΡΙΖ.Α. ως ανένταχτη και εξελέγη βουλευτής Β' Αθηνών τον Μάιο και τον Ιούνιο του 2012, καθώς και τον Ιανουάριο του 2015. Διετέλεσε αναπληρώτρια Υπουργός Οικονομικών για θέματα φορολογίας και δημόσιας περιουσίας στην πρώτη κυβέρνηση του Αλέξη Τσίπρα, αξίωμα από το οποίο παραιτήθηκε στις 18 Ιουλίου του 2015. Από το έργο της στο Υπουργείο Οικονομικών ξεχωρίζει η ψήφιση του Νόμου 4328/2015 που καθιέρωσε το αφορολόγητο των αγροτικών αποζημιώσεων και επιδοτήσεων, τη μείωση της προκαταβολής φόρου και άλλες φοροελαφρύνσεις για τους αγρότες και τους αγροτικούς συνεταιρισμούς. Οι ρυθμίσεις αυτές συνάντησαν την αντίδραση των δανειστών και καταργήθηκαν με το Τρίτο Μνημόνιο.

Στις 16 Ιουλίου 2015, μαζί με άλλους 31 βουλευτές του ΣΥ.ΡΙΖ.Α., η Νάντια Βαλαβάνη καταψήφισε το πολυνομοσχέδιο που έφερε η Κυβέρνηση του Αλέξη Τσίπρα στη Βουλή με τα προαπαιτούμενα που έθεταν οι δανειστές της χώρας για νέα δανειακή σύμβαση. Ομοίως στις 14 Αυγούστου του ίδιου έτους καταψήφισε και το Τρίτο Μνημόνιο. Τις επόμενες μέρες αποχώρησε και από το κόμμα ανακοινώνοντας την συμπαράταξή της με τη νεοσυσταθείσα Λαϊκή Ενότητα, με την οποία έθεσε υποψηφιότητα στη Β' Αθηνών στις εκλογές του Σεπτεμβρίου του 2015. Τις εμπειρίες της από την κυβερνητική θητεία της και τα γεγονότα που οδήγησαν στην υπογραφή του Τρίτου Μνημονίου περιέγραψε στο βιβλίο της *Τρίτο Μνημόνιο, η ανατροπή μιας ανατροπής: Προσωπικά τεκμήρια μιας συλλογικής διάψευσης* (Αθήνα: Εκδοτικός Οίκος Α.Α. Λιβάνη 2016).

Στις βουλευτικές εκλογές του Ιουνίου 2023 έθεσε υποψηφιότητα με τον συνασπισμό ΜέΡΑ25 - Συμμαχία για την Ρήξη στο Ηράκλειο.

## Συγγραφικό έργο

### Ποιητικές συλλογές
*(1991) *Τέλος εποχής*, Καστανιώτης
*(1994) *Η πόλη της μακριάς προσμονής*, Δελφίνι
*(2008) *Η Μεγάλη Εποχή*, Ταξιδευτής

### Μυθιστόρημα
*(1996) *Οι εσπερινοί επισκέπτες*, Δελφίνι, επανέκδ. Στάχυ 1999

### Δοκίμια ιστορίας, τέχνης και πολιτικής
*(1999) *Ο απαραίτητος πόλεμος: Αφισέτες με κολάζ και ποιητικά σχόλια*, Στάχυ
*(1999) *Οι εσπερινοί επισκέπτες*, Στάχυ
*(2004) *Μπέρτολτ Μπρεχτ, Κριτικές Προσεγγίσεις*, Πολύτροπον
*(2009) *Η μεγάλη εποχή*, Ταξιδευτής
*(2011) *Ψωμί και τριαντάφυλλα*, Ταξιδευτής
*(2015) *Η αρπαγή της Ελλάδας - Χρέος και Ιδιωτικοποιήσεις*, Λιβάνης
*(2016) *Τρίτο Μνημόνιο: Η ανατροπή μιας ανατροπής*, Λιβάνης
*(2025) *Θ.Ν.: Ένα χρονικό για «τα παιδιά του Φλεβάρη» μισόν αιώνα αργότερα*, Α΄ τόμος, Εκδόσεις Τόπος

### Μεταφράσεις
*(1992) Bertolt Brecht, *Ποιήματα*, Σύγχρονη Εποχή
*(1993) Hans Domenego, *Οι δείκτες έμειναν στις τρεισήμισι*, Καστανιώτης
*(1995) Benno Pludra, *Η καρδιά του πειρατή*, Καστανιώτης
*(1997) Bertolt Brecht, *Η χαζή γυναίκα και άλλες ιστορίες*, Καστανιώτης
*(1998) Myrjam Pressler, *Πικρή σοκολάτα*, Πατάκης
*(2002) Bertolt Brecht, *Διόρθωση παλιών μύθων και άλλες ιστορίες,* Καστανιώτης

## Παραπομπές


## Εξωτερικοί σύνδεσμοι
*Προσωπικό blog

Κατηγορία:Έλληνες οικονομολόγοι
Κατηγορία:Έλληνες κομμουνιστές
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Βουλευτές Β΄ Αθηνών
Κατηγορία:Έλληνες αναπληρωτές υπουργοί Οικονομικών
Κατηγορία:Αντιδικτατορικός αγώνας
Κατηγορία:Μέλη της Αντι-ΕΦΕΕ